สุวรรณภูมิ นำพระพุทธรูป 9 องค์มาประดิษฐานให้สรงน้ำช่วงสงกรานต์
เมื่อวันที่ 11 เม.ย.2560 นายศิโรตม์ ดวงรัตน์ ผู้อำนวยการท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) (ทอท.) กล่าวว่า ในระหว่างวันที่ 10 – 19 เมษายน 2560 ท่าอากาศยานสุวรรณภูมิ จัดกิจกรรมเทศกาลมหาสงกรานต์ ประจำปี 2560 เพื่อต้อนรับผู้โดยสารทั้งชาวไทยและชาวต่างชาติที่เดินทางมาร่วมเฉลิมฉลองเทศกาลสงกรานต์ในไทย โดยอัญเชิญพระพุทธรูปจำลอง 9 องค์ มาจากวัดที่มีชื่อเสียงโดยรอบสนามบิน อาทิ หลวงพ่อโต วัดบางพลีใหญ่ใน, หลวงพ่อเขียว วัดหัวคู้, หลวงพ่อเพชร วัดลานบุญ เป็นต้น มาประดิษฐาน ณ ซุ้มกิจกรรมบริเวณประตู 7-8 อาคารผู้โดยสารขาออก เพื่อให้ประชาชนและนักท่องเที่ยวได้สรงน้ำเพื่อความเป็นสิริมงคล และร่วมสืบสานประเพณีไทยที่ดีงามให้คงอยู่ต่อไป,และในบริเวณดังกล่าว ทสภ. ยังจัดให้มีเจ้าหน้าที่แต่งกายด้วยชุดไทยสาธิตการประดิษฐ์เครื่องจักสาน เช่น การสานปลาตะเพียน การสานพัด ฯลฯ ซึ่งผู้โดยสารสามารถร่วมประดิษฐ์ได้ด้วยตนเองและนำกลับไปเป็นของที่ระลึกได้โดยไม่เสียค่าใช้จ่าย รวมทั้งได้จัดให้มีบอร์ดนิทรรศการแสดงเรื่องราวประวัติความเป็นมาของประเพณีสงกรานต์ โดยมีคำบรรยาย 3 ภาษา คือ ภาษาไทย ภาษาอังกฤษ และภาษาจีนด้วย,ส่วนการดูแลความปลอดภัยนักท่องเที่ยว ทสภ.ได้ร่วมกับหน่วยงานที่เกี่ยวข้อง อาทิ ตำรวจ ทหาร ศุลกากร ฯลฯ ออกตรวจความปลอดภัยในสนามบินอย่างต่อเนื่องตามมาตรการรักษาความปลอดภัยของสนามบิน ทั้งนี้ คาดว่าในช่วงระหว่างวันที่ 5-18 เมษายน 2560 จะมีผู้โดยสารเดินทางเป็นจำนวนมากถึง 2,576,454 คน หรือเฉลี่ยวันละ 184,032 คน (คำนวณตามความจุของอากาศยานที่ร้อยละ 80) โดยเมื่อเทียบกับช่วงเดียวกันของปีก่อนคาดว่าจะปรับตัวสูงขึ้นร้อยละ 14.25 แบ่งเป็นผู้โดยสารระหว่างประเทศ 2,083,140 คน และผู้โดยสารภายในประเทศ 493,314 คน ส่วนเที่ยวบินคาดว่าช่วงดังกล่าวจะมีเที่ยวบินรวมทั้งสิ้นประมาณ 13,611 เที่ยวบิน หรือเฉลี่ยวันละ 972 เที่ยวบิน ซึ่งคาดว่าจะปรับตัวสูงขึ้นจากช่วงเดียวกันของปีก่อนร้อยละ 5.02,ในจำนวนเที่ยวบินทั้งหมดนี้ มีสายการบินประจำและสายการบินเช่าเหมาลำ 6 สายการบิน ขอเพิ่มเที่ยวบินพิเศษ รวมทั้งสิ้น 129 เที่ยวบิน แบ่งเป็นเที่ยวบินระหว่างประเทศ จำนวน 56 เที่ยวบิน และเที่ยวบินภายในประเทศ จำนวน 73 เที่ยวบิน โดยสายการบินที่ขอเพิ่มเที่ยวบินพิเศษมากที่สุด 3 อันดับ คือ สายการบินไทยสมายล์ จำนวน 61 เที่ยวบิน สายการบินอีสสตาร์เจ็ท จำนวน 28 เที่ยวบิน และสายการบินเจแปนแอร์ไลน์ จำนวน 16 เที่ยวบิน
ท่าอากาศยานสุวรรณภูมิ อัญเชิญพระพุทธรูปจำลอง 9 องค์มาประดิษฐานเพื่อให้นักท่องเที่ยวได้สรงน้ำในช่วงสงกรานต์ เพื่อความเป็นสิริมงคล คาดเที่ยวบินจะเพิ่มจากช่วงเดียวกันของปีก่อน
ท่าอากาศยานสุวรรณภูมิ,สรงน้ำพระ,สรงน้ำพระพุทธรูป,วันสงกรานต์,เที่ยวบิน